VF-leier kap Cyril oor Driehoek-tragedie | Netwerk24
Deur Sarel van der Walt 08 Februarie 2019 05:38
Dit is jammer dat pres. Cyril Ramaphosa nie Donderdagaand tyd in sy staatsrede kon vind om te simpatiseer met die ouers en gemeenskap van die Hoërskool Driehoek in Vanderbijlpark waar vier leerlinge verlede Vrydag gesterf het nie, sê dr. Pieter Groenewald, leier van die VF Plus.
In 'n verklaring laat Donderdagaand sê hy die president het simpatie betuig met die families van leerlinge wat tragies in oop skooltoilette verdrink het, asook met die student wat Woensdag in Durban doodgeskiet is.
"Hy kon egter nie enige tyd vind om te simpatiseer met die ouers en gemeenskap van die Hoërskool Driehoek in Vanderbijlpark nie."
Groenewald sê die president het in sy twee uur lange toespraak 'n goeie samevatting van die land se probleme gegee sonder om 'n enkele oplossing aan te bied.
Hy het die staatsrede as teleurstellend beskryf.
"Die ANC het oor 'n kwarteeu by herhaling gewys dat hy doodeenvoudig nie die vermoë het om die land se probleme en uitdagings die hoof te bied nie."
Wat onteiening sonder vergoeding betref, was dit weer op die agenda, maar Ramaphosa het nie enige aanduiding gegee oor hoe dit uitgevoer sal word nie, sê die VP Plus-leier.
Die burgerregte-organisasie AfriForum sê die staatsrede het geen gerusstelling aan buitelandse of plaaslike beleggers gebied nie, maar eerder rede vir groter onsekerheid en kommer.
Deur hardkoppig te volhard met planne vir die implementering van onteiening sonder vergoeding, het die president die waarskuwings van die vernaamste beleggers in Suid-Afrika – die VSA, Brittanje, Duitsland, Nederland en Switserland – geïgnoreer.
'Geen gerusstelling of duidelikheid'
Alana Bailey, adjunk-uitvoerende hoof van AfriForum, sê in 'n verklaring Ramaphosa ignoreer duidelik die voorbeelde van lande soos Venezuela en Zimbabwe wat die rampspoedige gevolge met soortgelyke programme ervaar.
Sy meen Ramaphosa dobbel met almal se toekoms in die land.
Volgens Bailey het die president in die staatsrede voorgegee dat entrepreneurskap bevorder en ongelykheid omgekeer kan word deur 'n herverdeling van eiendom, maar deur die wêreld heen is telkemale bewys dat die beskerming van privaat eiendomsreg die sleutel tot ekonomiese ontwikkeling bied.
"Verder is so min owerheidsregulering as moontlik, asook beleidsekerheid, nodig om die ekonomie te laat groei. Die staatsrede het geen gerusstelling of duidelikheid op dié terreine gebied nie."
AfriForum sê hy besef dat staatsredes in die maande voor 'n nasionale verkiesing gewoonlik geneig is om kiesers en afvallige partygenote te probeer paai, maar "in die ekonomiese krisistoestand waarin die land tans verkeer, veral wat die skaal van werkloosheid, korrupsie en misdaad betref, is dit teleurstellend dat die president nie sterk leierskap kon toon om van populistiese beloftes van kitsoplossings soos die onteiening van grond sonder vergoeding af te sien nie, maar steeds op hierdie selfvernietigende pad voortstu".
"Al die mooi beloftes wat president Ramaphosa dus in die staatsrede oor opheffingsprogramme gemaak het, is tot mislukking verdoem, tensy eiendomsregte beskerm word," sê Bailey.
Meer oor: Parlement | Kaapstad | Staatsrede 2019 | Ramaphosa | Cyril | Vryheidsfront Plus | Brugtragedie